### Beslutning

Godkendt.

### Sagsfremstilling

## Resume og sagens baggrund

Administrationen har løbende orienteret udvalget om status på byggesagsområdet med særligt fokus på sommerhuse og enfamiliehuse.

## Indstillinger

Chefen for Plan, Byg og Miljø indstiller, at udvalget tager orienteringen til efterretning.

## Behandling

Teknik- og Miljøudvalget.

## Sagsfremstilling

På baggrund af stigende sagsbehandlingstider besluttede Teknik- og Miljøudvalget i 2024, at de ville have en orientering på hvert udvalgsmøde, samt at udvalget særligt ville følge sommerhuse og enfamiliehuse, idet udfordringerne her var væsentlige. Udvalget udtrykte en forventning om, at området var forbedret inden sommeren 2025.

Byggesagsbehandlingen er præget af, at der er stor aktivitet i samfundet og oplever derfor også en større stigning i antallet af byggesager. Samtidig er der et større pres på alle fagområder i det tekniske område, hvilket også påvirker byggesagsbehandlingen, da den jf. bygningsreglementet også har fokus på sagsbehandling af sager efter anden lovgivning. Administrationen har fremlagt og fulgt en række initiativer, for at løse udfordringerne:

* Der er tilført flere ressourcer til området og andre opgaver er nedprioriteret til fordel for byggesagsbehandlingen.
* Der har været en stram prioritering af sager og sagstyper.
* Der er gennemført flere effektiviseringstiltag, bl.a. i forhold til oprettelse og visitering af sager, så det hurtigere opfanges, hvis en sag skal igennem et længere forløb, eller der mangler materiale til behandling af sagen.

Indsatsen har betydet, at nye byggesager kommer i forløb og stort set løses indenfor servicemålene. I oprydningen er det så gået ud over de gamle sager, der har måttet vente længe. Der kører en særlig indsats for at komme igennem disse, som især handler om garager, carporte, udhuse, tilbygninger og lovliggørelser og der er tilført yderligere ressourcer til specifikt denne opgave, hvilket også tydeligt kan ses på sagslisterne. Status er:

* Der ekspederes flere sager end der kommer ind. Det betyder, at sagsbunkerne bliver mindre.
* Nye sager og sager under plukkeprincippet løses indenfor servicemålene.
* Der er en omfattende indsats på ekspedition af gamle sager.
* Siden 1. april får ansøgere en kvittering med oplysning om den forventede sagsbehandlingstid.
* Der er arrangeret tre fyraftensmøder for rådgivere og entreprenører til afklaring af udfordringer i Byg og Miljø, Bygningsreglementet og spildevandssager.

I og med at der behandles gamle sager, vil de gennemsnitlige sagsbehandlingstider i en periode være længere i opgørelsen, men dette vil rette sig over tid. Sager der afventer afklaring indenfor anden lovgivning, f.eks. landzonesager, vil være afhængige af sagsbehandlingen i de områder, hvor der som nævnt også er et stort pres som følge af aktiviteten i samfundet.

## Økonomiske konsekvenser

Ingen.